CELEX: C2007/211/21
Language: sk
Date: 2007-09-08 00:00:00
Title: Vec C-220/07: Žaloba podaná 27. apríla 2007 – Komisia Európskych spoločenstiev/Francúzska republika

8.9.2007   
            
            
               SK
            
            
               Úradný vestník Európskej únie
            
            
               C 211/11
            
         Žaloba podaná 27. apríla 2007 – Komisia Európskych spoločenstiev/Francúzska republika
   (Vec C-220/07)
   (2007/C 211/21)
   Jazyk konania: francúzština
   Účastníci konania
   
      Žalobkyňa: Komisia Európskych spoločenstiev (v zastúpení: J.-P. Keppenne a M. Shotter, splnomocnení zástupcovia)
   
      Žalovaná: Francúzska republika
   Návrhy žalobkyne
   
               —
            
            
               určiť, že Francúzska republika si tým, že prebrala do vnútroštátneho práva ustanovenia týkajúce sa určenia spoločností, ktoré sú schopné zabezpečiť poskytovanie univerzálnej služby, nesplnila povinnosti, ktoré jej vyplývajú z článkov 8 ods. 2, 12 a 13, ako aj prílohy IV smernice univerzálnej služby 2002/22/ES (1),
            
         
               —
            
            
               zaviazať Francúzsku republiku na náhradu trov konania.
            
         Žalobné dôvody a hlavné tvrdenia
   Vo svojej žalobe Komisia žalovanej v podstate vytýka, že žalovaná nesprávne prebrala smernicu 2002/22, keďže francúzska právna úprava uvádza, že ktorýkoľvek operátor schopný zabezpečiť na celom štátnom území jeden z prvkov univerzálnej služby môže byť poverený zabezpečiť toto poskytovanie. Takéto ustanovenie porušuje tak zásadu zákazu diskriminácie uvedenú v článku 8 ods. 2 vyššie uvedenej smernice, ako aj zásady rentability a poskytovania služby nákladovo efektívnym spôsobom vyplývajúce z článkov 8, 12 a 13, ako aj z prílohy IV tejto smernice, keďže táto právna úprava vylučuje a priori hospodárske subjekty, ktoré nie sú schopné zabezpečiť poskytovanie univerzálnej služby na celom štátnom území. Samotná smernica samozrejme nezakazovala členským štátom možnosť určenia in fine jedného operátora povereného pokryť celé štátne územie, ale v každom prípade ukladala členským štátom najskôr použiť otvorený postup v súlade s kritériami uvedenými v článku 8 ods. 2 smernice aby sa zaručilo, že určenie jediného operátora bude najefektívnejším a najrentabilnejším riešením.
   
      (1)  Smernica Európskeho parlamentu a Rady 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sietí a služieb (smernica univerzálnej služby) (Ú. v. ES L 108, s. 51; Mim. vyd. 13/029, s. 367).